બોટાદ પોલીસ મથકમાં ફોજદાર અને હેડ કોન્સ્ટેબલ લાંચ રૂશ્વત વિરોધી ખાતા દ્વારા ગોઠવવામાં આવેલા છટકામાં આબાદ સપડાઈ ગયા હતા જ્યારે અન્ય એક હેડ કોન્સ્ટેબલ અને એલ.આર.ડી. પોતાના ભાગે આવેલી લાંચની રકમ લઇ નાસી છુટતા એન્ટી કરપ્શન બ્યૂરો (એ.સી.બી.) દ્વારા તપાસ હાથ ધરવામાં આવી છે.બોટાદ પંથકમાં રહેતા ટ્રકમાલિકે પોતે લોન પર લીધેલું આઈસર સુરેન્દ્રનગર પંથકના એક શખ્સને વેચ્યું હતું પરંતુ સુરેન્દ્રનગર પંથકના શખ્સે હપતા ન ભરતા ફાઇનાન્સ કંપની દ્વારા નોટિસ ફટકારવામાં આવતા મુળ માલિકે પોતાનું વાહન પરત મેળવવા માટે બોટાદ પોલીસ મથકમાં લેખિત ફરિયાદ કરી હતી..આઈસર માલિકને તેનું વાહન પરત અપાવી દઇ સમાધાન કરાવી દેવાના બદલામાં બોટાદ ટાઉન પોલીસ મથકના પી.એસ.આઈ. વી.બી. વસૌયા અને તેમની સાથે ફરજ બજાવતા કોન્સ્ટેબલ હસમુખભાઇ વિરજીભાઇ હેડ કોન્સ્ટેબલ સંજયભાઇ રમેશભાઇ અને એલ.આર.ડી. ભુમિકાબેન ગોવિંદભાઇએ રૂ.3૦ હજારની લાંચ માંગી હતી. જો કે આ અંગે આઈસરના મુળ માલિકે એ.સી.બી.માં ફરીયાદ કરતા છટકું ગોઠવવામાં આવ્યું હતું..ભાવનગર એ.સી.બી.ની ટીમે ગોઠવેલા છટકામાં બોટાદ ટાઉનના પી.એસ.આઈ. વી.બી. વસૈયા અને કોન્સ્ટેબલ હસમુખભાઇ ૨૦,૦૦૦ની રકમ સ્વિકારતા આબાદ ઝડપાઈ જતા લાંચ રૂશ્વત વિરોધી ખાતા દ્વારા તેમની સામે કાયદેસરની કાર્યવાહી હાથ ધરવામાં આવી છે.